અંગ્રેજી શીખવાની વાત કરતાં કરતાં આ ફિલ્મ જીવનનાં અનેક મૂલ્યો શીખવતી જાય છે. પરંતુ કંઈક શીખ્યા પછી એની પરીક્ષા તો હોય જ ને ? શશીનો અંગ્રેજી અભ્યાસ અનેક ચઢાવ-ઉતરાવ વચ્ચે પૂરો તો થાય છે પરંતુ હવે પરીક્ષા આવી પહોંચી તેનું શું ? જે કામ માટે તેને અમેરિકા આવવાનું થયું છે તે લગ્નપ્રસંગ પણ પરીક્ષાને દિવસે જ છે ! બ્યુટીપાર્લરના નામે શશી છટકબારી શોધે છે પરંતુ કૂદરતને એ મંજૂર નથી. આખરે શશી પરીક્ષા તો આપે છે પરંતુ કલાસરૂમમાં નહીં, આ જગતની સામે…. એ જ પરિવારની સામે જે તેને સાવ નગણ્ય ગણતો હતો. આ પરીક્ષામાં તેનો આખો કલાસરૂમ ત્યાં હાજર છે. શશીના પાત્રમાં શ્રીદેવીની એ અંતિમ ઈંગ્લિશ સ્પિચ એ આખાય મૂવીનો સાર છે. ફિલ્મનું ઊંડાણ ઘણું સ્પર્શે છે. એક સાથે અનેક મુદ્દાઓ આવરી લેતી આ પ્રકારની ફિલ્મો ખૂબ ઓછી જોવા મળે છે. થોડો સમય કાઢીને પણ આ અર્થસભર ફિલ્મ ખરેખર માણવા જેવી છે. ઈંગ્લીશ-વિંગ્લીશમાં એવું ઘણું છે જે આપણી ગુજરાતી-બુજરાતીને કામમાં આવી શકે !